钦定古今图书集成/理学汇编/字学典/第150卷 > 《述古书法纂》 > 《墨池赋》〈以临池学书水变成墨为韵〉唐·王起
## 钦定古今图书集成/理学汇编/字学典/第150卷 > 《述古书法纂》 > 《墨池赋》〈以临池学书水变成墨为韵〉唐·王起

“墨之为用也，以观其妙；池之为玩也，不伤其清。苟变
池而为墨，知功积而艺成。”伊昔伯英，务兹小学。栖迟
每亲乎上善，勤苦方资乎先觉。俾夜作昼，日居月诸，
挹彼一水，精其《六书》。或流离于崩云之际，乍滴沥于
垂露之馀。由是变黛色，涵碧虚。浴玉羽之翩翩，忽殊
白鸟；濯锦鳞之潎潎，稍见元鱼。则知自强不息，允臻
其极。何健笔之成文，变方池而设色。映扬鬐之鲤，自
谓夺朱；沾曳尾之龟，还同食墨。沮洳斯久，杳冥不测。
爱涅者必染其缁，知白者咸守其黑。𬞟风已歇，桂月
初临，元渚弥净，元流更深。所以恢弘学海，辉映儒林。
将援毫而悦目，岂泛舟而赏心。其外可察，其中可见。
同君子之用晦，比至人之不炫。冰开“而淳漆重重，石
映而元圭片片。傥北流而浸稻，自成《黑黍》之形；如东
门之沤麻，更学素丝之变。究其义也，如虫篆之所为；
悦其风也，想鸟迹之多奇。将与能而可传可继，岂谋
乐而泳之游之。耻魏国之沈沈，徒开墨井；笑昆山之
浩浩，空设瑶池。”专业者全其名，久道者尽其美。譬彼
濡翰，成兹色水。则知游艺之人，尽以墨池而为比。